**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. balandžio 28 d. sprendimo Nr. T2-119 „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016–2020 METŲ BENDROJO PLANO PATVIRTINIMO“ PAKEITIMO“**

**PROJEKTO**

**1. Projekto rengimą paskatinusios priežastys.**

Šis sprendimo projektas parengtas, atsižvelgiant į darbo grupės, sudarytos Klaipėdos miesto savivaldybės administracijos direktoriaus 2017 m. vasario 8 d. įsakymu Nr. AD1-347 (toliau – Darbo grupė), išvadas dėl Klaipėdos miesto savivaldybės bendrojo ugdymo mokyklų 2016–2020 metų bendrojo plano (toliau – Bendrasis planas) pakeitimo.

**2. Parengto projekto tikslai ir uždaviniai.**

Sprendimo projekto tikslas – pakeisti Bendrojo plano priedą (Tinklo pertvarkos priemonių įgyvendinimo planą). Uždavinys – patikslinti ar papildyti Bendrojo plano priedo priemones, atsižvelgus į pasikeitusias aplinkybes.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu galioja Bendrojo plano priedas, t. y. Tinklo pertvarkos priemonių įgyvendinimo planas, kuriame numatyta, kad, atlikus jo įgyvendinimo stebėseną, gali būti patikslintos kai kurios priemonės arba įtraukiamos naujos.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu, atsižvelgus į mokyklų bendruomenių pageidavimus, numatoma papildyti Bendrojo plano priedą, sudarant galimybes Tauralaukio progimnazijoje įgyvendinti Ekologijos ir aplinkos technologijų ugdymo, o „Gilijos“ pradinėje mokykloje – Sporto ir sveikatos ugdymo sampratos elementus. Įvertinus Klaipėdos mieste veikiančių tarptautinių įmonių darbuotojų ir potencialių investuotojų poreikius, keliose Klaipėdos miesto nevalstybinėse mokyklose siūloma sudaryti galimybę vykdyti tarptautinio bakalaureato programas anglų kalba (*IB Primary Years* programa 1–5 klasėse, *IB Middle Years* programa 6–10 klasėse, *IB Diplomo programa* 11–12 klasėse) ir Hermano Zudermano gimnazijoje – vokiečių kalba *(Deutschers Abitur in Ausland* programa 5–12 klasėse).

Teikiamame projekte siūloma pakeisti Bendrojo plano priedo 1.2.12 priemonę, atidedant iki 2018–2019 m. m. sporto klasių komplektavimą vienoje ar keliose mokyklose, kadangi šis klausimas susijęs su aukšto meistriškumo sportininkų rengimu. Siekiant gauti tikslinį finansavimą, specializuotos sporto gimnazijos steigimo Klaipėdos mieste klausimą reikėtų derinti su Kūno kultūros ir sporto departamentu prie Lietuvos Respublikos Vyriausybės. Nuo 2017 m. sausio 1 d., pasikeitus sporto finansavimo sistemai, lieka neaiškus olimpinės pamainos sportininkų rengimas ir finansavimas. Be to, Savivaldybės administracijos direktoriaus įsakymu sudarytai darbo grupei pavesta pateikti išvadas dėl Klaipėdos miesto didelio sportinio meistriškumo sportininkų rengimo ketverių metų programos parengimo bei sporto klasių (grupių) steigimo perspektyvų Klaipėdos miesto bendrojo ugdymo mokyklose.

Kadangi Litorinos mokykla yra specialiosios paskirties mokykla, siūloma pakeisti Bendrojo plano priedo 1.1.10 priemonę, numatant Litorinos mokykloje, formuoti klases tik didelių ir labai didelių ugdymosi poreikių turintiems vaikams.

Bendrojo plano priede buvo numatyta (1.2.4, 1.3.2 ir 2.1.2 priemonės), kad „Saulėtekio“ pagrindinė mokykla 2017–2018 m. m. turėtų likti pradine mokykla, perkėlus 5–8 klases į Sendvario progimnaziją. Kadangi Sendvario progimnazijoje mokinių skaičius nuo 400 išaugo iki 550 ir mokykla maksimaliai užpildyta, „Saulėtekio“ pagrindinės mokyklos klasių perkėlimas nuo 2017 m. rugsėjo 1 d. būtų neefektyvus. Nors „Saulėtekio“ pagrindinės mokyklos nenaudojamos patalpos nuo 2013 m. palaipsniui perduodamos Savivaldybei, tačiau kasmet šioje mokykloje mažėjant mokinių skaičiui (per 10 metų sumažėjo nuo 452 iki 195), mokyklos patalpų naudojimo efektyvumo rodikliai ir toliau yra vieni prasčiausių mieste: jeigu vidutiniškai miesto mokyklose 1 mokiniui tenka bendrojo ir ugdymo ploto atitinkamai 10,6 ir 2,7 kv. m., tai „Saulėtekio“ pagrindinėje mokykloje atitinkamai – 22,8 ir 6.9 kv. m. Įvertinus šią situaciją irsiekiant optimaliai naudoti ugdymosi patalpas, Darbo grupė siūlė toliau vykdyti atsilaisvinusių patalpų perdavimą Savivaldybei, kad ši panaudos pagrindais galėtų leisti jomis naudotis VšĮ Klaipėdos licėjui.

Atsižvelgiant į Vitės ir „Vyturio“ pagrindinių mokyklų bendruomenių apsisprendimus, siūloma nuo 2017 m. rugsėjo 1 d. vykdyti struktūrinį mokyklų pertvarkymą (iš pagrindinės mokyklos į progimnaziją).

Sprendimo projektu numatytų priemonių įgyvendinimo laukiami rezultatai:

* Tauralaukioprogimnazijai ir „Gilijos“ pradinei mokyklai pradėjus įgyvendinti netradicinio ugdymo sampratų elementus, bus užtikrinta programų įvairovė bei individualius mokinių ugdymosi poreikius atliepiančių mokyklų plėtra;

– vienoje ar keliose miesto mokyklose bus įteisintas užsieniečių vaikų ugdymas pagal tarptautines programas anglų ir vokiečių kalbomis;

– atidėjus sporto klasių komplektavimą vieneriems mokslo metams, bus aiškesnė sportininkų rengimo ir finansavimo sistema šalyje ir mieste, o tai lems sporto gimnazijos steigimo situaciją mieste;

– specialiųjų klasių komplektavimas Litorinos mokykloje atitiks teisės aktų nustatytus reikalavimus;

– įteisinus „Saulėtekio“ pagrindinės mokyklos pertvarką į progimnaziją, mokyklos struktūra atitiks esamą situaciją, bus užtikrintas ugdymosi prieinamumas mikrorajono gyventojų vaikams. Vykdant atsilaisvinusių „Saulėtekio“ pagrindinės mokyklos patalpų perdavimą VšĮ Klaipėdos licėjui, bus optimaliai užpildytas Mokyklos g, 3 pastatas;

– įvykdžius Vitės ir „Vyturio“ pagrindinių mokyklų struktūrinius pertvarkymus į progimnazijas, mieste bus sukurta vieninga gimnazijų ir progimnazijų sistema.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikės parengti sprendimo projektus dėl „Saulėtekio“, Vitės, „Vyturio“ pagrindinių mokyklų pavadinimų keitimo, klasių skaičiaus 2017–2018 mokslo metams nustatymo, „Saulėtekio“ pagrindinės mokyklos atsilaisvinusių patalpų perdavimo. Sprendimo projektus parengs Savivaldybės administracijos Ugdymo ir kultūros departamento Švietimo skyriaus bei Finansų ir turto departamento Turto skyriaus specialistai iki 2017 m. rugpjūčio mėn.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti reikės lėšų tarptautinio bakalaureato programų įdiegimui ir vykdymui. Lėšų poreikis priklausys nuo įgyvendinamų programų skaičiaus. Minėtos programos gali būti įsigyjamos ne tik už Savivaldybės biudžeto, bet ir suinteresuotų verslo organizacijų lėšas.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Darbo grupė, Klaipėdos miesto savivaldybės administracijos specialistai ir bendrojo ugdymo mokyklų vadovai. Į siūlymus atsižvelgta, išskyrus „Žemynos“ gimnazijos (dėl galimybės vykdyti Klasikinio ugdymo sampratos elementus nuo 5 klasės) ir „Saulėtekio“ pagrindinės mokyklos (dėl atsilaisvinusių patalpų perdavimo VšĮ Klaipėdos licėjui).

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Darbo grupė, Savivaldybės mokyklų vadovai.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2016 m. balandžio 28 d. sprendimo Nr. T2-119 „Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“ priedo (Tinklo pertvarkos priemonių įgyvendinimo planas) lyginamasis variantas, 8 lapai.

Švietimo skyriaus vedėja Laima Prižgintienė